 NA FATUMA BARIKI Wazazi, wanafunzi na wadau katika mtihani wa KCPE walikabiliana na hali ya sintofahamu Alhamisi Novemba 23,2023 huku waking’ang’ana kutuma jumbe za simu kwa ajili ya kupokea matokeo yao. Wizara ya Elimu ilikuwa imetangaza kwamba kwa kutuma nambari ya usajili (index number) kwa nambari ya simu 40054, mhusika angeweza kupokea matokeo yake. Lakini zaidi ya dakika 30 baada ya kuhakikishiwa kwamba matokeo yameachiliwa, bado waliotuma jumbe walikuwa wanakosa kupata matokeo. “Mteja mpendwa, matokeo ya KCPE 2023 hayapo kwa sasa. Tafadhali jaribu tena baadaye. Nambari ya usaidizi ya KNEC ni 08007224900,” ilisema sehemu ya ujumbe kwenye simu ya mzazi mmoja Mombasa aliyetuma ujumbe akitafuta matokeo. Ni hali iliyojirudia sehemu tofauti tofauti huku mchecheto ukiendelea kugubika wanafunzi na wazazi waliokamia kujua walichopata kwenye mtihani huo. Duru ziliambia Taifa Leo kwamba maafisa wa kitengo cha utaalamu wa mitambo wa Baraza la Mitihani walikuwa wanang’ang’ana kushughulikia tatizo hilo, lakini kufikia wakati wa kuchapisha taarifa hii hali haikuwa imekuwa shwari. Awali, Waziri wa Elimu Ezekiel Machogu alikuwa ametangaza rasmi kutolewa kwa matokeo hayo huku akisema kwamba mwanafunzi bora zaidi katika KCPE 2023 amepata alama 428, hii ikiwa ni kushuka, kwa sababu 2022, mwanafunzi bora alipata alama 431. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  